**„Програмата за обмен Еразъм+ е отлична възможност за досег с различни култури, съвременните академични стандарти, както и инструмент за изграждане и поддържане на професионални мрежи.“**

Гл. ас. д-р Светослав Савов разказва за участието си в програма Еразъм+

Гл. ас. д-р Светослав Савов, преподавател в департамент „Когнитивна наука и психология“ се завърна от Берлин, където проведе мобилност с цел преподаване в International Psychoanalytic University, Berlin. Зареден с впечатления, той разказва за престоя си там.

**Здравейте, д-р Савов. Как избрахте университета, в който да преподавате?**

Международният психоаналитичен институт в Берлин е единственият университет в света, чиято цялостна философия и академични програми са основани на психоаналитичните теория и метод. Появата му през 2009г. и последващото институционално стабилизиране дадоха надежда на нашата професионална общност, че психоанализата може да се присъства значимо в академичния свят. В този университет преподават редица водещи психоаналитични изследователи като Хорст Кехеле, Ана Букхайм, Майкъл Букхолц, Андреас Хамбургер, както и една българка – д-р Камелия Ханчева, с която се гордеем като преподавател в департамент “Когнитивна наука и психология”. Нашият департамент вече взе участие в поредица от съвместни проекти с Международния психоаналитичен университет, в резултат на които беше издаден сборникът “Trauma, Trust and Memory: Social Trauma and Reconciliation in Psychoanalysis, Psychotherapy, and Cultural Memory” от престижното академично издателство Routledge. Желанието ми да се запозная отблизо с работата на колегите в Берлин и уважението към постигнатото от тях ме стимулира да проведа мобилността там.

**Как протече престоят Ви?**

Берлин е магнетичен град с нестихващ живот, без да се задъхва от прекомерната забързаност и хаос на други световни столици. Градът е дълбоко свързан с историята на психоанализата и там е основан най-старият обучителен психоаналитичен институт. Аз имах възможността да се срещна с колеги и приятели от берлинската психоаналитична общност, които познавам от собственото си обучение, както и да се запозная със структурата и работата на Международния психоаналитичен университет, където проведох мобилността. Бях посрещнат топло от колегите, и те направиха всичко възможно престоят ми да протече безпроблемно. Практиката е всеки гост-преподавател да проведе среща с ректора на университета – проф. Мартин Тайзинг. С него успяхме да поговорим за програмите по психология в Нов български университет, съвместните изследователски проекти и, разбира се, за Световното първенство по футбол, което току що бе започнало.

**Кои бяха основните теми на лекциите Ви?**

Водих лекции на студенти от бакалавърската програма по психология и на магистри по клинична психология. Представих им теорията на обектните отношения през класически автори като Мелани Клайн, Уилфред Бион, Бети Джоузеф и Джон Щайнер, с акцент върху ранното емоционално развитие и импликациите за психотерапевтичната работа. Проведох и клиничен семинар с обсъждане на дългосрочна психоаналитична работа. За избора на тематична област колегите от университета ми предоставиха свобода да свържа моите интереси с тяхната академична програма.

**Какви са впечатленията Ви от студентите и преподавателите?**

Впечатленията ми от студентите са превъзходни. Те участваха активно в дискусиите със стимулиращи въпроси и коментари, което показа не само изградени интереси в областта на клиничната психология и психоанализата, но и сериозната работа свършена с тях до този момент. Колегите преподаватели са с впечатляваща професионална и академична подготовка, намираща израз в активна изследователска дейност и привличане на студенти от цяла Европа. Атмосферата в университета е спокойна и уютна. Академичното ръководство се е постарало да създаде среда, която подкрепя учебния и изследователски процес.

**Какво научихте от престоя си в Германия?**

Припомних си колко е важно да бъдем взискателни към себе си и към студентите.

**Ще се включите ли отново в мобилността с цел преподаване?**

Разбира се. Програмата за обмен Еразъм+ е отлична възможност за досег с различни култури, съвременните академични стандарти, както и инструмент за изграждане и поддържане на професионални мрежи.